Συνημμένη μετοχή

Η συνημμένη μετοχή είναι το ένα από τα δύο είδη επιρρηματικής μετοχής της αρχαίας ελληνικής γλώσσας (το άλλο είδος είναι η απόλυτη μετοχή).
Πρόκειται για τη μετοχή, το υποκείμενο της οποίας έχει συγχρόνως και άλλη συντακτική θέση στην πρόταση. Παραδείγματα:
 Κῦρος συλλέξας στράτευμα ἐπολιόρκει Μίλητον. [μτφ.: Ο Κύρος, αφού συγκέντρωσε στρατό, πολιορκούσε τη Μίλητο.]Το υποκείμενο Κῦρος της μετοχής συλλέξας είναι και υποκείμενο του ρήματος ἐπολιόρκει.

 αὐτοὺς ἀναβαίνοντας ὅπῃ ἐδύναντο ἕκαστος οἱ βάρβαροι ἐτόξευον καὶ ἔβαλλον. [μτφ.: ενώ αυτοί ανέβαιναν όπως μπορούσε ο καθένας τους, οι βάρβαροι τους έπλητταν με τόξα και τους χτυπούσαν ]Το υποκείμενο αὐτοὺς της μετοχής ἀναβαίνοντας είναι και αντικείμενο των ρημάτων ἐτόξευον και ἔβαλλον.

 Πέμπουσι δὲ καὶ ἐς τὴν Σάμον δέκα ἄνδρας παραμυθησομένους τὸ στρατόπεδον. [μτφ.: έστειλαν και στη Σάμο επιτροπή δέκα ανδρών για να καθησυχάσουν τον στρατό]Το υποκείμενο ἄνδρας της μετοχής παραμυθησομένους είναι και αντικείμενο του ρήματος πέμπουσι.  

 Μιλτιάδης μέν νυν φλαύρως ἔχων ἀπέπλεε ὀπίσω, οὔτε χρήματα Ἀθηναίοισι ἄγων οὔτε Πάρον προσκτησάμενος, ἀλλὰ πολιορκήσας τε ἓξ καὶ εἴκοσι ἡμέρας καὶ δηιώσας τὴν νῆσον. [μτφ.: ο Μιλτιάδης, σε άθλια κατάσταση, γύριζε πίσω με το στόλο του χωρίς ούτε χρήματα να φέρει στους Αθηναίους ούτε την Πάρο να προσθέσει στην επικράτειά τους, αφού πολιόρκησε την πόλη για είκοσι έξι ημέρες και λεηλάτησε το νησί]Το υποκείμενο Μιλτιάδης των μετοχών ἔχων, προσκτησάμενος, πολιορκήσας, δηιώσας είναι και υποκείμενο του ρήματος ἀπέπλεε.  

 οὐκ ἔστι μὴ νικῶσι (ἡμῖν) σωτηρία. [μτφ.: δεν υπάρχει σωτηρία για μας αν δεν νικήσουμε]Το εννοούμενο υποκείμενο ἡμῖν της μετοχής νικῶσι είναι και δοτική προσωπική κτητική στο ρήμα ἔστι.

Παραπομπές

Βιβλιογραφία
 Ασωνίτης, Ν. Σ., Αναγνωστόπουλος, Β. Δ. χ. χ. Συντακτικό της Αρχαίας Ελληνικής Γλώσσας (σε 66 ενότητες). Αθήνα: "Φιλολογικές εκδόσεις Εμμ. Αναστασάκη".
 Liddell, H. G., Scott, R. 1940. A Greek-English Lexicon. Revised and augmented throughout by Sir Henry Stuart Jones with the assistance of Roderick McKenzie. Oxford: Clarendon Press
 Μανδηλαράς, Β. 1990³. Η δομή της Αρχαίας Ελληνικής Γλώσσας. Αθήνα: Εκδόσεις Καρδαμίτσα.
 Μουμτζάκης, Α. Β. 2004. Συντακτικό της Αρχαίας Ελληνικής. Α΄, Β΄, Γ΄ Ενιαίου Λυκείου. Αθήνα: ΟΕΔΒ.
 Μπαχαράκης, Μ. Ι. 1987. Συντακτικό της Αρχαίας Ελληνικής. Θεσσαλονίκη: Μπαχαράκης.
 Μπίλλα, Π. 2007¹. Συντακτικό της Αρχαίας Ελληνικής Γλώσσας. Α΄, Β΄, Γ΄ Γυμνασίου. Αθήνα: ΟΕΔΒ.
 Σταματάκος, Ι. Δ. 1972. Λεξικόν τῆς Ἀρχαίας Ἑλληνικῆς Γλώσσης. Αθήνα: Βιβλιοπρομηθευτική.

Αρχαία ελληνική γλώσσα